בהחלט כן. בכדי שחברת הביטוח תוכל לדחות תביעתכם בגין הסתרת מידע רפואי, יהא עליה לעמוד בתנאי סעיף 6 ו- 7 לחוק חוזה הביטוח. סעיפים אלה דנים בחובת הגילוי של המבוטח ובתוצאות של הפרת חובת הגילוי. סעיף 6 לחוק חוזה הביטוח קובע כי אם טרם כריתתו של חוזה הביטוח הציג המבטח למבוטח שאלה שיש בה כדי להשפיע על נכונותו של מבטח סביר לכרות את חוזה הביטוח, על המבוטח להשיב עליה בכתב תשובה מלאה וכנה. סעיף 7 דן בתוצאות האפשריות של הפרת חובת הגילוי הקבועה בסעיף 6 לעיל, בהן ביטול חוזה הביטוח (ובלבד שלא אירע מקרה הביטוח), ואם קרה מקרה הביטוח, למשל פטירת המבוטח – רשאי המבוטח לשלם תגמולי ביטוח מופחתים, ואף פטור מתשלום תגמולי ביטוח. ואולם, טרם יפעיל המבטח את הסנקציות הקבועות בסעיף 7 הנ"ל, עליו להוכיח, בין היתר, כי המבוטח אכן הפר את חובת הגילוי, וכי קיים קשר סיבתי בין ההפרה למקרה הביטוח. בנוסף, סעיף 8 לחוק חוזה הביטוח קובע באילו מקרים חברת הביטוח לא תהיה זכאית להסתמך על סעיף 7 לחוק חוזה הביטוח ולדחות את תביעתו של המבוטח ו/או לשלם דמי ביטוח מופחתים. למשל, כאשר חברת הביטוח ידעה או היה עליה לדעת על המצב לאמיתו בזמן כריתת חוזה הביטוח, או שהיא גרמה לכך שהתשובה לא תהיה כנה ומלאה, ובלבד שהמבוטח לא פעל בכוונת מרמה. אף סעיף 43 לחוק חוזה ביטוח מקשה על חברת הביטוח לדחות תביעת ביטוח חיים בנימוק של הפרת חובת הגילוי, וזאת כאשר עברו למעלה מ 3 שנים ממועד כריתתו של חוזה הביטוח, ובלבד שלא הפר המבוטח את חובת הגילוי מתוך כוונת מרמה. עו"ד תביעת ביטוח אמור להכיר את הסעיפים הללו, והפסיקה הרלוונטית לסעיפים אלה, על בוריים ולהוכיח באמצעותם את היעדר זכאותה של חברת הביטוח לדחות את תביעת הביטוח בשל הפרת חובת הגילוי.